b'\n_START_ARTICLE_\nDanes, v\xc4\x8deraj in...\n_START_SECTION_\nOzadje\n_START_PARAGRAPH_\nPo slovenski turneji, na kateri sta nastopali \xc5\xa1e skupini YU grupa in Parni valjak, se je skupina v za\xc4\x8detku leta 1978 odpravila v studio v Novi Sad, kjer je posnela svoj drugi album. Pred snemanjem je pri\xc5\xa1lo do nekaj menjav v zasedbi: Janeza Hvaleta je na bobnih zamenjal Tone Dimnik-\xc4\x8co\xc4\x8d, Aleksandra Malahovskega na saksofonu Lado Jak\xc5\xa1a, kot gost pa je pri snemanju sodeloval tolkalist Uro\xc5\xa1 \xc5\xa0e\xc4\x87erov. Producent albuma je bil Jovan Adamov, izdala pa ga je prav tako zalo\xc5\xbeba PGP RTB. Andrej Pompe je konec leta 1977 dobil poziv za slu\xc5\xbeenje voja\xc5\xa1kega roka v Ajdov\xc5\xa1\xc4\x8dini, zaradi snemanja pa je zamudil 14 dni in skupina je za leto prekinila z delovanjem.\n_START_SECTION_\nSprejem\n_START_PARAGRAPH_\nSead S. Fetahagi\xc4\x87 je v recenziji za spletni portal Progarchives zapisal: Glasba je bli\xc5\xbeje jazz rocku kot debitantski album, celoten zvok in produkcija pa je jasnej\xc5\xa1a in bolj\xc5\xa1a. Album vsebuje tri vokalne skladbe, ostalo pa so instrumentali. Na albumu ni sli\xc5\xa1ati ni\xc4\x8d spektakularnega /.../. Album se seveda soo\xc4\x8da s tipi\xc4\x8dnimi problemi fusiona: na trenutke ravna in dolgo\xc4\x8dasna glasba z izstopajo\xc4\x8dimi instrumentalnimi spretnostmi, ki jih ka\xc5\xbeejo glasbeniki, vendar s pomanjkanjem inovacije, emocij ali raznolikosti. To je evidentno na prvi polovici B strani vinila, kjer so se glasbeniki pribli\xc5\xbeevali tema\xc4\x8dni latino glasbi. Vseeno pa prevladujejo dobri trenutki. Zanimive, melodi\xc4\x8dne in konkretne kompozicije so\xc2\xa0\xc2\xbbPeklenski stroj\xc2\xab,\xc2\xa0\xc2\xbbDanes je moj zadnji dan\xc2\xab,\xc2\xa0\xc2\xbb\xc5\xbdivim za jutri\xc2\xab\xc2\xa0in\xc2\xa0\xc2\xbbSlepa ulica\xc2\xab. Andrej Pompe in Peter Gruden na albumu prika\xc5\xbeeta, da sta sposobna komponista in glasbenika, \xc4\x8deprav jima v\xc4\x8dasih manjka energije, da bi ustvarila bolj avanturisti\xc4\x8dne strukture. Kljub temu je album zelo dobra plo\xc5\xa1\xc4\x8da, ki je potrdila Predmestje kot pomembni dejavnik jazz rocka na takratni jugoslovanski sceni.\xc2\xab'